Det har bimlet og bamlet på vagtcentralen hos Nordjyllands Politi med en lang række opkald om uheld på de nordjyske veje. Og vagtchefen frygter, det bliver værre i takt med, at risikoen for sort is stiger. - Vi har fået mange meldinger om trafikale uheld, og vi har sendt patruljer afsted til seks ulykker. De drejer sig alle om glat føre, hastighed og uopmærksomhed. Tre af dem skete på motorvejen, hvoraf to var alvorlige nord for tunnelen med personskader, ambulancekørsel og spærret motorvej til følge. Der er ryddet op, og motorvejen er genåbnet, fortæller vagtchef Per Jørgensen. Også på Ny Nibevej har der været flere uheld, hvoraf det ene betød personskade og krævede en ambulance. Pas på sort is Per Jørgensen oplyser, at der over det østlige af regionen arbejdes hårdt med at få ryddet vejene og få saltet. - Men det er lige netop, når sneen smelter, og asfalten kommer frem, at der kan opstå problemer. For selvom man kan se asfalt, kan der ligge 'sort is' ovenpå, som man ikke kan se, og så kan det blive livsfarligt, siger han. Derfor henstiller han til, at man kører yderst forsigtigt, også selvom man tror, at man kører på tør asfalt.

Opsummering:
Trafikken er langsomt begyndt at glide i takt med, at saltet på vejene begynder at virke. Men lige netop det smeltede sne kan hurtigt blive til sort is.